Myrsky katkaisi benjihyppytornin puomin Helsingissä
Myrsky katkaisi Suomen korkeimman benjihyppytornin puomin Helsingin Kaivopuistossa – tällainen nosturi on kyseessä
24.07.2020 klo 7:16 (muokattu 24.07.2020 klo 14:28 )
Helsingin pelastuslaitos kävi paikalla tarkastamassa mereen vuotaneen öljyn, jonka määrä oli vähäinen.
Myrsky katkaisi benjihyppytornin puomin aamulla Kaivopuistossa. Jukka Lehtinen
Helsingin Kaivopuistossa sijaitseva sininen benjihyppytornin puomi katkesi ja kaatui meren suuntaan aamulla, käy ilmi Iltalehdelle lähetetyistä kuvista.
Kyseessä on Suomen korkein benjihyppytorni, josta on mahdollista hypätä 150 metrin korkeudesta.
Pia Poikonen todisti näkyä työkaverinsa kanssa.
– Kyllä siitä aika kova ääni lähti, tosin luulimme sitä ensin ukkosen jyrinäksi. Mutta sitten nähtiin kun puomi alkoi kaatumaan, Pia kertoo Iltalehdelle.
– Onneksi se kaatui mereen päin koska muuten olisi varmaan henki lähtenyt meiltä molemmilta. Luultiin ensin että ukkonen jyrähti
Torni kaatui Helsingin Kaivopuistossa tänä aamuna. Lukijan kuva
Tältä Kaivopuistossa näytti perjantaiaamuna. Lukijan kuva
Kaivopuiston kaatunut torni. Lukijan kuva.
Tältä näytti Kaivopuistossa tänä aamuna. Lukijan kuva
350 tonnin nosturi
Kaivopuiston benjihyppynosturi on vuokrattu Nostopalvelu J. Helaakoski Oy:lta. Toimitusjohtaja Tomi Sulonen on vielä ymmällään katkeamisen syistä. Näin ei pitäisi tapahtua.
– Ei ole oikein vielä käsitystä. Me tutkimme asiaa parhaillaan.
Sulosen mukaan katkennut laite on nostokyvyltään 350-tonninen ajoneuvonosturi. Se on Liebherr-merkkinen, malliltaan LTM 1350-6.1. Näin siitä kerrotaan yhtiön sivuilla. Helaakosken mukaan tämän kokoluokan ajoneuvonosturit pystyvät todella mittaviin operaatioihin teollisuudessa ja muissa erikoisnosto-operaatioissa. Maksimaalinen nostokorkeus on 134 metriä. Tarvittaessa yhteisnostona nousevat useiden satojen tonnien taakat.
– Näitä on pari kappaletta muualla Suomessa. Ei tämä aiheuta varmaan niiden suhteen mitään toimenpiteitä.
Aiemmin benjihyppykäytössä on ollut myös 500 tonnin nosturi.
– Molemmat koneet ovat olleet siellä.
Molempien pitäisi varmaan kestää?
– Ihan varmasti kestää. Ei ole nostokyvystä kiinni.
Onko vielä mitään aavistusta, mikä nosturin katkaisi? Voiko se olla säästä kiinni?
– Se on yksi mahdollisuus. Minun on vielä ihan turha sitä sanoa. Tutkinta on niin alkuvaiheessa.
Nosturionnettomuudet ovat harvinaisia, mutta on niitä sattunut kaksi muutakin viime aikoina. Vuodenvaihteessa nosturi kaatui Vantaan Tikkurilassa rakennustyömaalla. Henkilövahingoilta vältyttiin.
Yle kertoi puolestaan helmikuussa, miten nosturi kaatui Orionin lääketehtaalla Espoossa. Tuolloin kyseessä oli saman firman saman merkkinen nosturi kuin Kaivopuistossa.
Kovat tuulenpuuskat
Kaatuminen aiheutti silminnäkijän mukaan tuhoja ja esimerkiksi tornin letkuja meni poikki. Öljyä valui Poikosen mukaan mereen. Hän soitti hätäkeskukseen.
Helsingin pelastuslaitos kävi paikalla tarkastamassa mereen vuotaneen öljyn. Määrä oli sen mukaan vähäinen.
– Puomin katkeamissyy on tällä hetkellä tuntematon, päivystävä palomestari kertoo.
”Sen täytyy olla se sää”
Forecan päivystävä meteorologi Ilkka Alanko kertoo, että tuulet puhalsivat tapahtuma-aikaan Kaivopuiston alueella puuskissa jopa 20 metriä sekunnissa.
Iltalehti tavoitti aamulla Skybreakers ry:n puheenjohtaja Markku Eklundin, jolla ei ollut toistaiseksi asiasta parempaa tietoa, sillä hän oli vasta matkalla paikan päälle. Myöhemmin Eklund kertoi käyneensä paikalla.
– Kuulin silminnäkijältä, että siellä oli satanut rakeita, ollut kova, jopa trombityyppinen tuuli ja salamoinut. Mitään muuta selitystä ei voi olla kuin tämä sää.
On kammottavaa ajatella, mitä olisi sattunut, jos katkeamishetkellä ylhäällä olisi ollut ihmisiä.
– Se ei olisi ollut mahdollista, sillä sellaisella säällä sinne ei mennä, Eklund vakuuttaa.
Trombi tuhosi Heidin perheen terassin täysin – "Naapurin pihassa ei näy jälkeäkään”Kuvat: Katkenneen benjihyppytornin puomia nostetaan Kaivopuistossa – paikalla kaksi nosturiaKaivopuiston romahtanutta benjihyppynosturia nostetaan merestäBase-hyppäämisen vaaroista ei varoitella turhaan – kuolemaan johtavia onnettomuuksia sattuu lähes joka vuosiJärjestäjä järkyttyi nosturin katkeamisesta – benjihypyt eivät jatku Helsingin Kaivopuistossa tänä kesänä